महिरावण

कृतिवास रामायण के अनुसार महिरावण महामुनि विश्रवा का पुत्र था जो राका के गर्भ से उत्पन्न हुआ था। महिरावण का जुड़वां भाई अहिरावण था। महिरावण और अहिरावण दोनों भाइयों का वध भगवान शिव ने हनुमान रूप लेकर किया था।

जन्म 
महिरावण का जन्म राका द्वारा महर्षि विश्रवा से पुत्र प्राप्ति का वरदान मांगने पर हुआ था। महर्षि ने राका को जुड़वां पुत्रों का वरदान दिया था जिस कारण अहिरावण और महिरावण का जन्म हुआ।

मृत्यु 
अपने सभी संबंधियों के मारे जाने पर रावण ने अपने सौतेले भाइयों अहिरावण और महिरावण को याद किया। अहिरावण और महिरावण ने रावण से उसकी चिंता का कारण पूछा तो उसने सारा वृतांत उन दोनों को कह सुनाया। तत्पश्चात् अहिरावण और महिरावण दोनों श्री राम के शिविर के पास गए। अहिरावण ने विभीषण का रूप लिया और श्री राम और लक्ष्मण समेत विभीषण और समस्त वानर सेना को अपने मायाजाल में बांध कर बेहोश कर दिया। हनुमान के आने पर जब सभी को होश आया तो जामवंत विभीषण से बोले कि "हे असुर राज ऐसी कौन सी माया है जिसने आप को भी मूर्छित कर दिया हो"। विभीषण ने जामवंत की बात सुनकर कहा कि "हे ऋक्षराज समस्त संसार में मेरे सौतेले भाइयों अहिरावण और महिरावण के अतिरिक्त ये माया कोई नही रच सकता। अहिरावण ने मेरा रूप लिया और श्री राम और लक्ष्मण को अपने भाई महिरावण के साथ पाताल ले गया। अहिरावण और महिरावण का मर्दन करने के लिए हनुमान विभीषण के बताए मार्ग से अहिरावण और महिरावण की नगरी पाताल में घुस गए। तत्पश्चात् वे पाताल के द्वार पर पहुंचे जहां उन्हें उनके समान ही एक वानर दिखाई दिया परंतु वह पूर्णतः वानर नहीं था उसके शरीर का ऊपर का भाग वानर का तथा निचला भाग एक मछली का था। हनुमान ने उससे पूछा तो उसने कहा कि वो मकरध्वज है और पवनपुत्र हनुमान उसके पिता हैं। मकरध्वज के ऐसा कहने पर हनुमान ने उसे बताया कि वे ही हनुमान हैं। मकरध्वज ने अपने पिता को प्रणाम कर उनसे क्षमा मांगी और कहा "कि पिता जी जिस प्रकार आप अपने स्वामी के प्रति समर्पित हैं मैं भी आपका पुत्र होने के कारण अपने स्वामी को समर्पित हूं अत: आपको मुझे युद्ध में हराकर आगे जाना होगा।" हनुमान जी ने अधिक समय न लेते हुए मकरध्वज को उसकी पूंछ से बांध दिया। उसके बाद वे देवी के मंदिर में गए और उन्होंने पंचमुखी रूप(यह गरुड़ , नरसिंह , वराह और हयग्रीव का मिश्रित रूप था) लेकर उन पांचों दीयों को एक साथ बुझा दिया जिसमें अहिरावण और महिरावण के प्राण थे। उनके बुझते ही महिरावण और अहिरावण देवी के मंदिर की ओर आए जहां हनुमान जी ने अहिरावण की दोनों भुजाएं उखड़ दी और महिरावण का सिर उसके धड़ से इस प्रकार उखड़ दिया जैसे पकती गाजर को किसान खेत की भूमि में से उखाड़ देता है। अहिरावण और महिरावण के वध के बाद हनुमान जी ने श्री राम और लक्ष्मण को छुड़वाकर उन्हें  मकरध्वज से मिलवाया। श्री राम ने मकरध्वज का राज्याभिषेक कर उसे पाताल का नया राजा घोषित कर दिया। हनुमान उसे धर्म पथ पर चलने की प्रेरणा देकर श्री राम लक्ष्मण समेत वापस युद्ध भूमि में आ गए।